C 117/140
SK
Úradný vestník Európskej únie
11.3.2022
Štvrtok 16. septembra 2021
EÚ musí vypracovať reakciu na potenciálnu migračnú a utečeneckú krízu 37. zdôrazňuje základné právo Afgancov hľadať bezpečie; naliehavo vyzýva, aby sa podnikli všetky kroky na obnovenie koordinovaných evakuácií z krajiny pod záštitou vysokého komisára OSN pre utečencov, a to najmä vytvorením bezpečných koridorov a trvalého znovuotvorenia medzinárodného letiska v Kábule a pozemných hraníc Afganistanu; požaduje osobitnú podporu pre ženy, dievčatá a ohrozené osoby, ktoré chcú opustiť krajinu, s cieľom zaistiť bezpečné trasy; 38. zdôrazňuje, že najväčšia časť afganských utečencov sa bude v prvom rade usilovať o ochranu v susedných krajinách, a preto by EÚ mala plánovať poskytnúť dodatočnú podporu susedným krajinám Afganistanu, ktoré prijímajú utečencov, podľa možnosti prostredníctvom OSN a jej agentúr, ako aj medzinárodným organizáciám v teréne; 39. pripomína, že finančná a logistická podpora, ako aj podpora pri budovaní kapacít, poskytovaná pri prijímaní afganských utečencov a migrantov v susedných krajinách nie je alternatívou k plnohodnotnej- európskej azylovej a migračnej politike; je presvedčený, že EÚ musí urýchlene uzavrieť a vykonávať svoj Nový pakt o migrácii a azyle, aby bola schopná riešiť migračné toky účinnejšie a humánnejšie; 40. vyzýva Komisiu a členské štáty, aby zabezpečili koordinované európske úsilie o vykonávanie humánnej azylovej politiky, v ktorej EÚ nesie morálnu zodpovednosť za prijímanie a integráciu v plnom súlade so Ženevským dohovorom z roku 1951; víta plánované septembrové fórum o presídľovaní; zdôrazňuje, že politika EÚ by mala prioritne zahŕňať rozšírenie presídľovania pre najviac ohrozené a najzraniteľnejšie osoby, ako aj ďalšie doplnkové cesty, ako sú humanitárne víza a osobitný vízový program pre afganské ženy, ktoré hľadajú ochranu pred režimom Talibanu; naliehavo vyzýva členské štáty, aby opakovane posúdili súčasné a nedávne žiadosti o azyl vrátane zamietnutých žiadostí na základe nedávneho vývoja; zdôrazňuje, že za žiadnych okolností nesmie dôjsť k núteným návratom do Afganistanu; 41. vyzýva Radu, aby dostupné nástroje, ako sú smernica o dočasnej ochrane (3) a mechanizmus Únie v oblasti civilnej ochrany, použila s cieľom maximalizovať úsilie v celej EÚ o zabezpečenie lepšej koordinácie medzi členskými štátmi a okamžitého prístupu k ochrane; opakuje svoju výzvu Komisii, aby zverejnila legislatívny návrh o humanitárnych vízach, a vyzýva na rovnaké rozdelenie zodpovednosti medzi členské štáty; 42. vyzýva na posilnenú spoluprácu a podporu pre tretie krajiny s cieľom pomôcť im v boji proti zločineckým sieťam, ktoré sa zapájajú do prevádzačstva migrantov a obchodovania s ľuďmi; vyzýva Europol, aby poskytol analýzu rizika trestnej činnosti a zabezpečil posilnenú spoluprácu s tretími krajinami v širšom kontexte vývoja v Afganistane; 43. vyzýva Komisiu, aby to zohľadnila toto uznesenie pri plánovaní nástroja NDICI – Globálna Európa a pri príprave príslušných viacročných orientačných programov;
Je potrebná väčšia spolupráca s krajinami v regióne okolo Afganistanu pri súčasnom dodržiavaní základných ľudských práv a zásad právneho štátu 44. berie na vedomie, že súčasná situácia v Afganistane neprispieva k regionálnej stabilite; zdôrazňuje, že stiahnutie sa západných krajín z Afganistanu vytvorilo vákuum, ktoré vedie k zvýšenej nestabilite; upozorňuje, že väčšiu zodpovednosť za situáciu v Afganistane nesú teraz susedné a regionálne mocnosti, ktoré musia zabrániť prípadnému preliatiu nestability za hranice krajiny; opätovne potvrdzuje, že EÚ musí v tejto súvislosti posilniť spoluprácu s krajinami Strednej Ázie, najmä s Uzbekistanom, s ktorým EÚ v súčasnosti rokuje o posilnenej dohode o partnerstve a spolupráci, ako aj s Tadžikistanom; zdôrazňuje, že táto spolupráca by nemala oslabovať obranu základných hodnôt a právneho štátu zo strany EÚ; 45. vyjadruje znepokojenie nad bezpečnosťou afganských štátnych príslušníkov, ktorí čelia vysokému riziku, a tých, ktorí prechádzajú cez pozemné hranice do susedných krajín, najmä do Pakistanu; vyjadruje poľutovanie nad nedostatočnou koordináciou zo strany medzinárodného spoločenstva v tejto súvislosti a naliehavo vyzýva členské štáty, aby využili všetky možné diplomatické páky a nástroje na zabezpečenie prístupu k pozemným hraniciam, bezpečného prechodu a prístupu k diplomatickým zariadeniam; zdôrazňuje rozhodujúcu koordinačnú úlohu delegácií EÚ v susedných krajinách pri poskytovaní praktickej podpory v tejto oblasti;
(3)
Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12).